བོད་ཡིག་ཚགས་པར་རེ་འགའ་ལ་བལྟ་དུས།ཁ་བྱང་གི་སྐོར་ནས་ཅུང་དགོད་བྲོ་བའི་སྣང་ཚུལ་ཡང་བྱུང་ཡོད་དེ།ལ་ལའི་ཁ་བྱང་གི་ཡིག་གྲངས་རིང་དྲགས་ལ་ཡིག་གཟུགས་དོད་མི་མཉམ་པ།པར་ངོས་དང་པོ་དང་གཉིས་པའི་ཁ་བྱང་ལ་ཆེ་ཆུང་གི་དབྱེ་བ་མེད་པ།ཡང་ན་ཁ་བྱང་གི་མཐོ་ཚད་དང་རིང་ཚད་ཡར་མར་ལ་འཐེན་ཚད་ཆེ་དྲགས་པ་སོགས་བྱུང་ནས་པར་ངོས་ཀྱི་བར་སྟོང་བརླག་པའི་གནས་ཚུལ་ཡང་བྱུང་ཡོད་དེ།མཛེས་ཉམས་དང་ཚད་གཞི་གང་ལ་བསྟུན་ན་ཡང་ཅུང་འོས་འཚམ་མིན་པས་ལེགས་བཅོས་བྱ་ཐབས་ལ་འབད་དགོས།ཁ་བྱང་བཏགས་པ་བཟང་ན་གསར་འགྱུར་གྱི་ནང་དོན་ཕྱེད་ཙམ་རྟོགས་ཐུབ་པར་སྨྲ་བས་ང་ཚོས་ལོ་ཙཱ་བྱེད་པའི་དུས་ན་ཡང་རྒྱ་ཡིག་གི་ཁ་བྱང་ཐད་ཀར་དུ་མི་བསྒྱུར་བར་རང་གི་བཤད་ལུགས་བརྗོད་ལུགས་དང་བསྟུན་ནས་ཁ་བྱང་འདོགས་རྒྱུ་གལ་ཆེ།གཞན་ཡང་བོད་ཡིག་ཚགས་པར་ཐོག་ཁ་བྱང་ཐུར་དུ་བཟོས་ཡོད་པ་རེ་གཉིས་ཙམ་བྱུང་ཡོད་ལ།གང་ནུས་ཀྱིས་རང་གི་སྲོལ་རྒྱུན་འབྲི་ཚུལ་ལྟར་འཕྲེད་དུ་འབྲི་བ་གཙོ་གལ་ཆེ།